**З любоўю да роднай мовы**

Беларуская народная казка –розуму падказка

Урок пазакласнага чытання. 4 клас. Урок-віктарына. Урок –гульня.

Мэта. Пашырыць уяўленні дзяцей аб вуснай народнай творчасці, выклікаць жаданне чытаць беларускія народныя казкі, творы на беларускай мове, разважаць над прачытаным. Садзейнічаць фарміраванню чытацкіх уменняў і навкаў. Выхоўваць любоў і павагу да роднага краю, да роднай літаратуры, развіваць мову вучняў. Садзейнічаць выхаванню дабрыні, узаемадапамогі, міласэрнасці, працавітасці, сумленнасці. Вучыць разважаць, параўноўваць, супастаўляць.

Абсталяванне. Выстава кніг “Беларускія народныя казкі”, малюнкі персанажаў беларускіх казак пра жывёл, ілюсрацыі да казак, картачкі для гульняў, малюнак “Чароўныя вароты”, мультымедыйная прэзентацыя “З якой мы казкі?”

**Падрыхтоўка да урока** ( на працягу месяца)

 1. Прачытай беларускія народныя казкі пра жывёл:

1.Коцік, пеўнік і лісіца.

1. Лісіца хітрыца.
2. Ганарыстая варона.
3. Верабей і мыш.
4. Лісіца і дрозд.
5. Як курачка пеўніка ратавала.
6. Селянін, мядзведзь і лісіца.
7. Пра мужыка і лісу.
8. Кот Максім.
9. Як кот звяроў напалохаў.
10. Каза-манюка.
11. Зайчыкі.
12. Стары конь.
13. Сабака і воўк.
14. Хітры вол.
15. Мужык, воўк і лісіца.
16. Пшанічны каласок.
17. Лёгкі хлеб.
18. Зайкава хатка.
19. Каток- залаты лабок.

2. Намалюй ілюстрацыі да казкі, але нікому не паказвай.

3. Прыдумай некалькі пытанняў па змесце казак для сваіх аднакласнікаў.

4. Паспрабуй прыдумаць сваю казку.

1. **Псіхалагічны настрой на ўрок.**

На дошцы “Чароўныя вароты”.

Давайце мы разам падыдзем да чароўных варот, возьмемся за рукі, усміхнёмся адзін аднаму, скажам добрыя словы, бо ў чароўную Краіну казак могуць ісці толькі добрыя, цікаўныя, смелыя людзі, якія могуць дапамагчы адзін аднаму, падаць руку, а таксама тыя, хто многа чытае і хоча многа ведаць.

Далой усе будзёныя

Заняткі і турботы,

Тук-тук! Тук-тук! Пастукаю

Ў чароўныя вароты.

За гэтымі варотамі

Дзівосная краіна:

Там спеюць-наліваюцца

 На дубе апельсіны.

У школе вучаць азбуку

І зубры, і мядзведзі –

Што толькі не здараецца

У тым цудоўным свеце.

Хто толькі не сустрэнецца:

І добры, і зласлівы,

Але і там адолее

Няпраўду справядлівасць.

Больш скарбу незлічонага

Душа і розум значыць,

Таму заўжды адважнага

Спаткае там удача.

Далоў усе будзённыя

Заняткі і турботы!

Тук-тук! Тук-тук! Пастукайце

Ў чароўныя вароты!

 Н. Мацяш

Як вы думаеце, што за краіна за гэтымі чароўнымі варотамі? Хто здагадаўся?

Эпіграф урока.

 Па ўсім свеце, з краю ў край

Ходзіць мудры, добры Бай.

З казак , баек ён сатканы.

Бай усюды госць жаданы.

Дарагі, ласкавы Бай,

Кожны дзень нам казкі бай!

 Н. Галіноўская

 Так, сёння мы будзем гаварыць аб беларускіх народных казках пра жывёл. Будзе шмат розных заданняў і пытанняў, а пераможцу нашага спаборніцтва “Знаўца казак” мы высветлім з дапамогай каляровых фішак. За правільны адказ вы атрымаеце фішку. У канцы ўрока падлічым, хто больш их назбирае.

 **План урока.**

1. Што такое казка.
2. Тэлеграмы.
3. Абед, танцы, пантаміма.
4. Дыялогі і песні.
5. Фотаатэлье.
6. Конкурс малюнкаў.
7. Падбяры прыказку.
8. З якой я казкі?
9. Віктарына “ Пазнай нас.”
10. Мультымедыйная прэзентацыя.

**Уступнае слова настаўніка**. Што такое казка.

* Паслухайце верш Максіма Танка “Матчыны казкі”

Па-рознаму людзі

Прыходзяць на свет.

Адных знойдуць

У агародзе ці ў красках

Другіх – прынёс бусел,

Наш дамасед.

Але ўсіх гадуюць нас

Матчыны казкі,

Яны вучаць

Родную мову любіць,

На крылах юнацтва

Ўзнімацца пад хмары,

З няпраўдай змагацца.

А з праўдай дружыць

І аб недасяжным

І сонечным марыць.

Няма, відаць, на зямлі чалавека, які не слухаў і не чытаў казак. Адны з вас, сябры, любяць казкі пра жывёл і птушак, другія – пра чарадзеяў і асілкаў, трэція – пра паноў-крывасмокаў і простых людзей, працавітых, кемлівых, шчырых.

 Народныя казкі ўзніклі ў далёкай старажытнасці, перадаваліся з пакалення ў пакаленне і дайшлі да нашых дзён.

* Чым адрозніваецца казка ад апавядання?
* Як пачынаюцца казкі?
* Колькі разоў часцей за ўсё паўтараецца дзеянне?
* Чым заканчваюцца казкі?
* Якімі словамі заканчваюцца звычайна казкі?
* Чаму гавораць:”Казка – мудрасці падказка”?
* Чым прывабілі вас беларускія народныя казкі, героямі якіх з’яўляюцца жывёлы?

**Тэлеграмы**

Да нас урок спяшаюцца героі вашых любімых казак. Многія з іх даслалі тэлеграмы. Паслухайце і адгадайце, хто прыслаў тэлеграму і з якой ён казкі:

1.“Як шкада, што не стала свявачкай вядомай”

( Варона. “Ганарыстая варона”)

2. “ Дарэмна мы пазвешвалі насы:

Прычын няма з жыццём нам раставацца:

І нас, зайцоў, хоць жабы, ды баяцца”

 ( Зайчыкі. Казка “Зайчыкі”)

3. “Коце-браце! Коце-браце!

Ты мяне навекі страціў.

Ці далёка ты, ці блізка?

Ой, схапіла мяне ліска

І нясе па гушчары …

Да нары …

 (Пеўнік. “ Коцік, пеўнік і лісіца”)

4. “Вось і ўсё. Зіма прайшла,

Вясна –красна надышла.

Мая хатка ўся растала—

У мяне жылля не стала.

Гэта гора – не бяда.

Ведаю, што мне рабіць:

Буду я як пані жыць,

Выганю суседа з хаткі”

 ( Ліса. “ Зайкава хатка”)

5. “Гэй, каза, збірай манаткі,

Уцякай хутчэй ты з хаткі,

Бо вунь дзед ідзе,

Ён касу нясе…

 ( Пеўнік. “Каза-манюка”

6. “Апусціў я хвост у палонку, думаў рыбы налавіць”.

 (Воўк. “Лісіца-хітрыца”

**Казачны абед**

Хто прыйшоў на абед? З якой казкі ўрывак?

1. “Бачаць пастушкі – добры пірог у лісіцы, жоўценькая скарынка аж блішчыць, так і хочацца яго паспытаць.”

 ( Лісіца-хітрыца)

2. Якраз вяселле сёння

Ў майго гаспадара,--

Дык там касцей гара,

Дык там – каўбасы, студзень

І піва, воўча, ёсць.

Ты будзеш на вяселлі

Жаданы самы госць.

 ( Воўк і Сабака)

3. Скінь адно дзіцянятка

У кошык мой,

На суп –

Цэлы будзе дуб.

 ( Ліса, варона і дрозд)

4. Ды не ловіцца рыбка.

І вось небарака

Ўхапіла за клюшні

Нязграбнага рака.

 ( Ганарыстая варона)

5. Дык вось, каточак, мой галубочак!

Хлеб ёсць,соль ёсць – капусты няма.

 ( Каток залаты лабок)

6. Карова, карова, дай масла. Пеўнік ляжыць і не дыхае, бобінкай падавіўся.

 ( Як курачка пеўніка ратавала)

7. З’есці то не з’еў, але паспытаў лёгкага хлеба.

 ( Лёгкі хлеб)

8. І нарэшце так рашылі:

Запрасіць іх на абед…

Мішка мёду даў нямала,

Заяц – хлеба, мяса – воўк,

А кабан – кубелец сала.

Паглядзелі – будзе толк.

 ( Як кот звяроў напалохаў)

9. – Голад морыць мяне вечна…

Што ясі ты, чалавеча?

* Хлеб, -- адказвае касец.
* Дай крыху, інакш канец.

( Лёгкі хлеб)

10. Знайшла яна пад паветкаю дзежачку і расчыніла цеста. Калі цеста падышло, нарабіла круглых прыгожых булак і пасадзіла іх на лапаце ў печ. Булкі пачалі пячыся. І такі прыемны пах пайшоў ад іх па ўсім двары.

 ( Пшанічны каласок)

11. – Баран, баран, я цябе з’ем.

-- Што ж, такая мая доля. Але каб не мучыцца мне доўга ды табе не ламаць зубы аб мае старыя косці, стань лепш вунь у той лагчынцы і разяў рот, а я ўзбягу на ўзгорак, разганюся і сам ускочу табе ў рот.

 ( Лёгкі хлеб)

12. Перанесла мыш каласы ў сваю норку, змалаціла, змалола, пірагоў напякла ды есць сабе зімою. Добра жыве, бяды не мае.

 ( Верабей і мыш)

13. Нічога не ела, нічога не піла.

Толькі як бегла цераз масток,

Ухапіла кляновы лісток,

А як бегла ля крынічкі,

Ухапіла кропельку валзічкі.

 ( Каза-манюка)

14. Спужаўся дзед ды як пабяжыць – каля моркаўкі, каля бурачкоў, каля капусты. Ледзь –ледзь да хаты дабег, на лаву сеў, аддыхацца не можа. (Пых)

**Танцы-пантаміма.** Данамічная паўза.

Дзеці атрымліваюць картачкі за назвамі персанажаў казак, рухамі, мімікай паказваюць. Астатнія павінны адгадаць.

**Казачны тэатр**

Кожная пара атрымлівае картачку-заданне. Гэта дыялог двух героеў казкі.

* Вы павінны размеркаваць ролі, адгадаць казку і паказаць урывак з казкі. Аб чым размаўлялі гэты персанажы?

Варыянты картачак.

1. – Тру-ру-ру!Тру-ру-ру! Гэй, чалавеча, ці не бачыў ты ваўкоў-медзвядзёў? Стралкі едуць, пра іх пытаюцца.

-- Не, не бачыў…

--А што гэта ў цябе на возе ляжыць?

-- Калода на лучыну.

-- Каб гэта была калода, яна б вяроўкай была ба прывязана.

2. – Каза мая , козачка, дзе была? Што ты ела, што піла?

--Нідзе не была. Нічога не ела, нічога не піла. Толькі як бегла цераз масток, ухапіла кляновы лісток, а як бегла ля крынічкі, ухапіла кропельку вадзічкі…

3. –Ты што ясі, чалавеча?

-- Хлеб.

-- А смачны ён?

-- Дзіва што смачны!

- Дай мне пакшатаваць.

-- Калі ласка!

-- Хацеў бы я , чалавеча, кожны дзень хлеб есці, але ж дзе мне яго даставаць? Парай, чалавеча!

-- Добра, навучу, дзе і як хлеб даставаць.

4. –Ну што будзем сеяць?

-- А тое, што людзі сеюць.

-- Што тваё будзе, карэнне ці вяршкі?

-- Сам не ведаю.

-- Бяры карэнне.

-- Добра, няхай будзе карэнне.

5. –Пеўнік, галубок, разумны лабок, адчыні!

--Чаго табе трэба?

-- Пазыч агню.

-- Навошта?

-- Буду ў печы паліць.

-- Не адчыню, бо ты схапіш мяне.

--Ды не, больш не буду хапаць.

**Песенны конкурс**  .Хто спявае?

1. –Не вытрымаю, аж язык свярбіць, гэтак спяваць захацелася.

 ( Воўк.Воўк і сабака)

2. –Засне пастух,

Пайду на луг,

Здзяру кажух

З авечак дзвюх…

 ( Воўк . Воўк і сабака)

3. Я пятух-чабятух,

Я пявун-лапатун.

На кароткіх нагах,

На высокіх пятах.

Нясу касу на плячы,

Хачу ліску засячы.

 ( Певень. Зайкава хатка)

4. Хто зраўняецца са мною,

З дзерзкай хітрай галавою?

Слоў на вецер не кідаю,

Суд на месцы ўчыняю.

Хто зраўняецца са мною,

З дзерзкай, хітрай галавою?

Прада мной звяры ляпечуць

І птушыная малеча.

 ( Лісіца-хітрыца)

5. Тылі-тылі, скрыпіца,

Тут сядзела лісіца.

А ў лісіцы новы двор,

Сем дачушак на выбор.

Восьмы – пеўнік. Гэта мой.( Кот. Коцік, пеўнік і лісіца)

6. Кар-кар-р! кра-кра—гэй, гэй! Я паўночны салавей! ( Варона. Ганарыстая варона)

**Фотаатэлье**

* А зараз мы адпраўляемся да фатографа. Каго вы бачыце? Адгадайце! ( Настаўнік паказвае малюнкі, фотаздымкі, ілюстрацыі да казак, дзеці называюць, з якой казкі персанажы)

**Мастацкая галерэя**

Вы зрабілі малюнкі да прачытаных казак. Але іх яшчэ ніхто не бачыў. ( Дзеці па чарзе паказваюць свае малюнкі. Хто адгадаў, да якой казкі ілюстрацыя, паказвае свае малюнкі.)

**Прыказкі**

Кожная казка нас нечаму вучыць. Давайце зараз паразважаем, для чаго людзі чытаюць , расказваюць казкі?

Я прапаную вам прыказкі, суаднясіце іх з казкамі.

* Жартаваў воўк з канём, ды ў жмені зубы панёс.
* У сваім краі, як у раі.
* Хто працуе, той не сумуе.
* Гультайства горш за хваробу.
* Адзін раз зманіш – другі не павераць.
* Баязліваму страх у вочы лезе.
* Адважны не баіцца наяўдачы.
* Каму слава, таму і булкі.
* Папрацуй да поту, пад’ясі ў ахвоту.
* Языком справы не зробіш.

**Пра якога персанажа можна сказаць:**

гультай працаўнік ласкавы дужы

няўмека малайчына нясмелы баязлівы

дабрак ціхоня нахабны пужлівы

шчодры разумны хітры ганарысты

**З якой казкі прадметы**?

Каласок, морква, яйка, каса, пірог, рэпка, рак, камень.

**Дзе адбываецца дзеянне казкі?** Назавіце казку.

У хаце у лесе на двары на балоце

На полі у лузе пад страхой на печы

**Мы з адной казкі**

Дзецям прапануюцца малюнкі жывёл, якія сабраны ў групы. Трэба адгадаць, з якой яны казкі.

* Леў, воўк, конь. ( Леў і воўк)
* Курачка, індык, гусак.( Пшанічны каласок)
* Чалавек, кот.( Кот Максім)
* Кот, ліса, дзік, мядзведзь, воўк, заяц.( Як кот звяроў напалохаў)
* Журавель, чапля. ( Журавель і чапля)
* Дзед, баба, унучка, вожык. ( Пых)

**Віктарына.**  З якой казкі радкі?

1.-- Ну, гэтага зярняці курачцы не праглынуць, з’ем хіба сам.

(Пеўнік. Як курачка пеўніка ратавала)

2. --Бачыш, я дастаў вады,--

Кажа леў каню,--

Што мне значыцца дастаць

Нейкага агню.

 ( Конь і леў)

3. –Тут кабан як ірванецца—

Мішку з дуба скінуў страх,

Воўк бяжыць – не азірнецца,

Следам заяц – проста жах!

А ліса не рада вельмі.

Кажа:-- Кот, каб ты прапаў!

Мы б яшчэ разок паелі,

І нашто ты іх чапаў?

 ( Як кот звяроў напалохаў)

4. – Твая шыя доўгая, і сіняя, і крывая. І сама ты гарбатая, такой мне не патрэбна.

 ( Журавель і чапля)

5. – У мяне “залаты лабок, залатое вушка, срэбнае вушка, залатая шарсцінка, срэбная шарсцінка, залатая лапка, срэбная лапка.”

 (Каток залаты лабок)

6. –У мяне галава большая, дык і розуму ў ёй больш. А нос не нос, а чарвяк.

 (Пшанічны каласок)

7. –Няхай сабе галава дурная, затое нос які ў мяне! Моцны, цвёрды, прыгожы…

 ( Пшанічны каласок)

8. –Мой хвост , як дубец, --як дам табе, дык будзе канец.

 ( Ліса. Зайкава хатка)

9. –За пагоду сена насушу, стог скідаю, тады і зіма не страшна.

 ( Вол. Хітры вол)

10. –Я абед вару, хатку падмятаю, песні спяваю.

 ( Певень. Коцік, певень і лісіца)

11. –Крыўдзяць нас людзі, крыўдзяць звяры, нават птушкі-драпежнікі—каршуны, совы, пугачы—і тыя нас ушчуваюць.

 ( Зайчыкі)

12. Мішка ўзлез на дуб высокі,

Воўк – пад куст, кабан – у мох.

У маліннік – касавокі.

І сядзяць учатырох.

 ( Як кот звяроў напалохаў)

13. Толькі адчыніў ён,

А рыжуха – цап.

За крыло зубамі

І за ножку хап!

 ( Коцік, пеўнік і лісіца)

**Пытанні па змесце казак**

Дзеці задаюць пытанні , якія яны прыдумалі самі для сваіх сяброў.

Настаўнік прадаўжае:

* Чаму два зайчыкі з казкі “Зайчыкі” вырашылі пайсці тапіцца? Чаму не ўтапіліся?
* Чаму конь з казкі “ Леў і конь” стукнуў капытом па каменю, то з’явіліся іскры?
* Герой якой казкі хацеў паспрабаваць хлеба, ды так і не стаў яго сеяць?
* Чаму дзед з казкі “ Каток залаты лабок” так і не ссек дубок?
* Чаму сабаку з казкі “ Сабака і воўк” выкінулі з хаты?
* Хто дапамог гультаю Максіму ажаніцца з прынцэсай?
* Чаму кучачка з казкі “ Пшанічны каласок” не дала гусаку і індыку паспрабаваць булкі?
* Чаму вераб’ю з казкі “Верабей і мыш” не спадабалася ні пшаніца, ні морква?
* Што здарылася, калі мышка разбіла яечка ў казцы “Курачка Раба”
* Якая казка вам паказалася вясёлай, сумнай, страшнай, мудрай?
* Якія жывёлы сустракаюцца ў беларускіх народных казках?

( Барсук, варона, мыш, верабей, воўк, дзяцел, індык, курачка, кот, леў, конь, вол, лісіца, баран, мядзведзь, жаба, заяц, каза, вожык, певень,…)

* У якіх казках галоўным героем з’яўляецца заяц? Курачка? Кот? Певень?

**Мультымедыйная прэзентацыя** “Віктарына “З якой мы казкі?”

**Вынікі ўрока**

Вось і пабывалі мы ў казачным свеце, далучыліся да народнага ўяўлення, што такое дабро і зло, што прыгожае, а што брыдкае, што высакароднае, а што нікчэмнае. Запомнім беларускія народныя казкі, каб потым перадаць іх тым, хто будзе жыць пасля нас, і не ведае яшчэ, якім казачным багаццем валодае наш народ.

 Дарэчы будзе заўважыць, што па падліках нямецкіх вучоных мы, беларусы, стварылі найбольш казак.

**Вызначэнне пераможцы ў конкурсе знаўцаў казак.**

Дзеці падлічваюць колькасць фішак. Узнагароджваецца пераможца.

Выстаўляюцца адзнакі.

**Заключная гульня “Самы-самы”**

А зараз падыдзіце да таго вучня і пакладзіце яму на плячо руку,

* Хто быў самы ўважлівы.
* Самы вясёлы.
* Самы кемлівы.
* Самы непаседлівы.
* Самы спакойны.
* Самы сумны.
* Самы сціплы.
* Самы актыўны.
* Самы выдумшчык.

**Слава настаўніка**

Жадаю вам хутчэй расці,

Ды помніць , майце ласку,

Хай будзе ў вашым у жыцці

Заўсёды месца казкам.

Гарэць цікаўнаму агню

Заўжды паможа казка.

Ды ў светлым сэрцы дабрыню

Шануйце, калі ласка.

 Н. Мацяш